Brann-spissen herjer før cupfinalen: – Det er høy europeisk klasse
BERGEN/LILLESTRØM (VG) Bård Finne (28) bøtter inn mål som han aldri har gjort. Nå vil han skyte Brann til cupgull, men LSK-profil Magnus Knudsen (21) kommer med en advarsel til bergenserne. – Han er i fyr og flamme, så det er bare å applaudere den mannen. Det sier Brann-spiller Fredrik Pallesen Knudsen til VG like etter 4–1-seieren over Stabæk 16. mai. Der kunne han se at Bård Finne banket inn to nye scoringer. Brann-spissen er med det oppe i syv mål på de åtte første kampene i Eliteserien. – Det er jeg fornøyd med, sier Finne til VG, før han raskt drar fokuset bort fra seg selv: – Det er tidlig, og det er veldig mye fotball som skal spilles. Nå handler det først og fremst om laget. Vi har lyst til å vise norsk fotball at vi har kvalitet. Lørdag klokken 16.00 går Finne ut på nasjonalarenaen i Oslo foran et fullsatt Ullevaal stadion. På motsatt banehalvdel står Lillestrøm, som 16. mai tapte 1–2 hjemme for Sarpsborg 08. – Vi har ikke lyst til å vise oss frem på denne måten igjen. Vi skal bite ekstra fra oss i cupfinalen. Vi har en sult og hevngjerrighet som vil har lyst til å vise om noen dager, sier LSK-spilleren Magnus Knudsen til VG. – Så dette kan bli skummelt for Brann? – Det kan du si, ja. Midtbanemannen forteller om en enorm lyst til å slå tilbake på norsk fotballs største scene. – Vi pratet i garderoben om a vi skal bruke alt sinnet og energien vi har på Brann. Det blir en kamp i seg selv på tribunene. Så vet vi at Brann liker å spille, det går fort med dem, men de etterlater seg samtidig rom i kontringsfasen, sier Knudsen. Finne blir utvilsomt en viktig mann å stoppe for romerikingene. Bergens Tidende-kommentator Anders Pamer har fulgt spissen siden han som 17-åring sjokkerte med to mål mot Rosenborg. Han er ikke i tvil på hva som gjør at målene renner inn for den nå 28 år gamle bergenseren. – Nå er han på et sted og i et system hvor han passer aldeles perfekt. Han har fått tillit som midtspiss, på et lag som spiller en fotball som passer ham perfekt. Bård Finne har alltid vært god til å sette ballen i mål, det vet vi, sier Pamer til VG og fortsetter: – Når han får mange sjanser i boksen og holder veldig høy klasse som avslutter, blir det mange mål. De spiller en fotball som skaper mange sjanser for spissen. De leter etter ham i boksen, og det gjelder å gi ham ett eller to tideler. Akkurat nå er han som skreddersydd i den rollen. Grafikk: www.sofascore.com Brann-trener Eirik Horneland er helt enig i at Finne passer inn i Branns måte å spille fotball på. – Han har vært ekstremt viktig både i opprykket i fjor, da han var toppscorer i ligaen, og i år. Han kler laget vårt, så vi kommer til å få mye ut av ham i månedene fremover, sier Horneland til VG. – Han er fantastisk, en unik avslutter, og en målscorer uten sidestykke. Den evnen han har til å bevege seg inne i motstandernes boks, er det få andre som har, sier Brann-assistent og tidligere spiller Erik Huseklepp til VG. Allerede etter åtte serierunder er Finnes tall i Eliteserien på høyde med det beste han har levert i karrieren. Med syv mål er han bare tre bak sin personlige bestenotering, satt som Vålerenga-spiller i 2018. Den gang brukte han 12 flere kamper på å nå syv mål. – Han er skikkelig giftig, og det er det en høy europeisk klasse på. Det er ikke mange spisser som klarer å tverrvende på et så lite areal, vite hvor man er, og samtidig være dødelig presis, sier Pamer. Inkludert cupen er Finne oppe i 10 mål i 2023. På lørdag kan scoring nummer 11 komme for Branns nummer 11. Da er det cupfinale mot Lillestrøm. – Det er en enorm kamp. Det var gøy på 16. mai, og så skal vi ha det gøy på lørdag, sier Finne.
Bård Finne (28) scorer rekordmange mål og kan hjelpe Brann til cupgull. Etter to nye mål mot Stabæk, står Finne med syv mål på åtte kamper i Eliteserien. BT-kommentator Anders Pamer mener Finne passer perfekt i Branns spillestil. Brann-trener Eirik Horneland kaller Finne ekstremt viktig for laget.